Едуард Фийлд
Дървета

Превод от английски: Николай Попов, —

chitanka.info

Чуйте истината за дърветата:

не са ми по-близки от тигъра.

Не че хапят —

умреш ли, те просто ще те изядат, теб и твойто куче,

нали са от същата дива порода.

Гледам ги безгрижно само през прозореца,

сякаш са зверове от зоологическа градина,

дори тогава долавям миризмата им с име „Пази се“.

Когато минавам по пътя край тях,

знам, че те са господари на земята,

изцяло подчинени на природните закони.

Милионите им корени се впиват с нокти

в оная топка, хукнала из небесата,

израстват стебла, разтварят се свирепо клони

и те се възземат високо,

махат с глави на звездите,

любуват се на страшния космически пейзаж —

гиганти сред пигмеи като нас.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.